نادية دكالي (مزيودة ف 1971 ف مراكش) هيّا كاتبة مغربية ألمانية كتألف كتوبا د دّراري صغار. نادية دّكالي تزادت ف مراكش، ؤ هاجرات معا فاميلتها ف 1976 ل فرانكفورت ف ألمانيا. وخا تربّات كا مسلمة، واليديها حطوها ف حضانة تابعة ل لكنيسة لكاطوليكية، فين تعلمات لّوغة ؤ تّقافة لألمانية. خدمات مورا ما تخرجات كا مساعدة ف شركة د لإشهار ف فرانكفورت. نادية دّكالي ناشطة ف بزاف د لجمعيات لمدنية، منها جمعيّات تقافية ؤ جمعيّات نسوية ؤ ديال لبزوز. ف 2007 كانت عندها تجربة شخصية معا دري صغير عندو لكونصير، ؤ قرّرات باش تبدا تكتب حجّايات د لبزوز سيرتو لّي عندهم مرض ماكيدّاواش باش تفوّج عليهم. لكتاب لّول ديالها خرج ف 2010 ب عنوان Fayzal, der Krebsfänger (فيصل، صيّاد لكونصير). من بعد نتجات راديودراما ب نفس لعنوان. نادية دّكالي كاينة ف لمجلس د لمديرين ديال جمعية Written Art Foundation (مؤسسة د لفن لمكتوب) لّي كتحاول تشجّع لبزوز ؤ شّباب باش يكتبو. ؤ عندها تلاتة د لولاد. Fayzal, der Krebsfänger [فيصل، صيّاد لكونصير] (بلالمانية). فرايبورݣ: سلام فيرلاݣ. 2010. ردمك 978-3-9813943-0-6.